

**OBCHODNÁ AKADÉMIA**

**Bernolákova 26, 953 20 Zlaté Moravce**

študijný odbor: 6317 M 74 obchodná akadémia - bilingválne štúdium

**Prijímacia skúška zo slovenského jazyka a literatúry**

**do 1. ročníka bilingválneho štúdia v školskom roku 2023/2024**

1. termín: **2. máj 2023** čas na vypracovanie: **30 minút**

......................................................... ................................. ............................................

Priezvisko a meno číselný kód podpis hodnotiaceho učiteľa

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| ÚLOHA č. | **1.** | **2.** | **3.** | **4.** | **5.** | **6.** | **7.** | **8.** | **9.** | **10.** | **11.** | **12.** | **13.** | **14.** |
| **body** |  |  |  |  |  |  |  |  |  |  |  |  |  |  |

|  |  |  |  |  |  |
| --- | --- | --- | --- | --- | --- |
| ÚLOHA č. | **15.** | **16.** | **17.** | **18.** | **SÚČET** |
| **body** |  |  |  |  |  |

**Hodnotenie: ..................................**

**1. Pravopisné cvičenie. Doplňte chýbajúce hlásky:**

Čo je to b\_\_ť mladým? Neraz o tom písalo básnikov\_\_ pero. Skúsme sa nad t\_\_m zam\_\_slieť. Sú to krásne čas\_\_. Začína sa to prv\_\_m otvorením očí, nesk\_\_r slovom, krokom, ktor\_\_ spravíme, dňom v školskej lav\_\_ci. Je obdob\_\_m, ked\_\_ m\_\_, školopovinn\_\_, máme geni\_\_lny pocit, že svet patrí iba nám. Vaše obv\_\_klé rady sú zrazu zb\_\_točné, radšej sa riadime kamarátov\_\_mi, ba v\_\_čšina z nás \_\_ vaš\_\_mi názormi nesúhlasí.

**Ukážka 1**

**Jarné prázdniny**

Jarné prázdniny som trávila u kamarátky na vidieku. Bola to príjemná zmena, vymeniť tesné steny panelákového domu za priestranné izby vidieckeho sídla. Často sme chodievali do lesa. Tam som spoznala Lukáša.

Lukáš bol synom miestneho veterinára, ktorému pomáhal s dokrmovaním lesnej zveri a vyzeral ako mladšia kópia svojho otca. *Bol vysoký, plecia mal široké sťa brehy Dunaja, hlboké modré oči a žiarivý úsmev.* I keď sa mi veľmi páčil, hanbila som sa dať mu to najavo.

Dni rýchlo bežali a čas môjho návratu do mesta sa blížil. Klaudia, ktorej môj očividný záujem o Lukáša neunikol, mi radila, aby som urobila prvý krok, lebo potom už budem len plakať nad rozliatym mliekom. Napriek strachu z odmietnutia som jej radu poslúchla.

A dnes? Obaja študujeme veterinárne lekárstvo na rovnakej vysokej škole a všetky voľné chvíle trávime spolu...

**Úlohy 2, 3, 4, 5, 6, 7, 8, 9, 10, 11, 12 a 13 sa vzťahujú k ukážke 1 *Jarné prázdniny.***

**2. Aké povolanie je predmetom štúdia hlavnej postavy?**

**A.** všeobecná lekárka

**B.** lesná inžinierka

**C.** veterinárna lekárka

**D.** robotníčka lesnej výsadby

**3. Ktorá z vlastností vystihuje hlavnú postavu z príbehu?**

**A.** samoľúbosť

**B.** tvrdohlavosť

**C.** ctižiadostivosť

**D.** hanblivosť

**4. Zakrúžkujte možnosť, v ktorej sa všetky slová začínajú párovými neznelými**

**spoluhláskami.**

**A.** široké, často, prázdniny

**B.** spolu, miestneho, kópia

**C.** bola, voľné, hlboké

**D.** hanbila, modré, príjemné

**5. Ktorá z možností opisujúcich text ukážky 1 je pravdivá?**

**A.** epika, on rozprávanie

**B.** lyrika, ja rozprávanie

**C.** dráma, ja rozprávanie

**D.** epika, ja rozprávanie

**6. Označte synonymum k slovu *veterinár*.**

**A.** doktor

**B.** zverolekár

**C.** liečiteľ zvierat

**D.** medik

**7. Zakrúžkujte správnu podobu slov „kamarátka, mlieko, sídlo“ v genitíve plurálu:**

**A.** kamarátkach, mlieku, sídlach

**B.** kamarátiek, mliek, sídiel

**C.** kamarátok, mliek, sídel

**D.** kamarátky, mlieka, sídla

**8. O slovesách „vymeniť, dokrmovať, odmietnuť“ z ukážky 1 platí:**

**A.** Majú dokonavý vid.

**B.** Vznikli odvodzovaním pomocou predpony.

**C.** Sú trojslabičné.

**D.** Nedochádza v nich k spodobovaniu.

**9. Ako by vyzerala prvá veta ukážky 1 vo verzii želacej vety?**

**A.** Jarné prázdniny budem tráviť u kamarátky na vidieku!

**B.** Poďme tráviť jarné prázdniny u kamarátky na vidieku!

**C.** Jarné prázdniny určite strávim u kamarátky na vidieku!

**D.** Kiežby som mohla tráviť jarné prázdniny u kamarátky na vidieku!

**10. Čo platí o podčiarknutej vete v ukážke 1?**

**A.** jednočlenná, úplná, neslovesná

**B.** jednočlenná, neúplná, slovesná

**C.** dvojčlenná, úplná, slovesná

**D.** dvojčlenná, neúplná, slovesná

**11. Zakrúžkujte možnosť, v ktorej sú správne pomenované vetné členy v podčiarknutej**

**vete v ukážke 1.**

**A.** podmet vyjadrený, príslovkové určenie miesta, prísudok, predmet

**B.** príslovkové určenie miesta, prísudok, predmet

**C.** podmet nevyjadrený, príslovkové určenie miesta, prísudok, predmet

**D.** príslovkové určenie miesta, prísudok, podmet

**12. Ktorú možnosť nazývame frazeologizmom?**

**A.** plecia mal široké sťa brehy Dunaja

**B.** tesné steny panelákového bytu

**C.** vyzeral ako mladšia kópia svojho otca

**D.** plakať nad rozliatym mliekom

**13. Zakrúžkujte možnosť, ktorá pravdivo opisuje kurzívou vyznačenú vetu v ukážke 1.**

**A.** statický opis

**B.** dynamický opis

**C.** charakteristika

**D.** karikatúra

**Ukážka 2**

**Svet bohatý je**

Svet bohatý je v prostej ľudskej miere –

smiešky a slzy pozorne si stráž:

neľutuj veci, ktoré život berie,

len za tým smúť, čo sám postrácaš.

Nech by si prešiel zakliatymi krajmi,

nech náhly úder preťal by ti hruď,

ak si bol k svojim darom ľahostajný,

nevyhováraj sa na osud.

Načo si čuchrať vlastné zlaté perie?

Nie páva, iba orla stíha pád.

Neľutuj veci, čo ti život berie:

chci ich mať toľko, aby mal čo **\_\_\_\_\_\_\_\_\_**

*Vojtech Mihálik: Svet bohatý je, zo zbierky Archimedove kruhy*

**Úlohy 14, 15, 16, 17 a 18 sa vzťahujú k ukážke 2 *Svet bohatý je.***

**14. Aký druh rýmu použil autor v ukážke 2:**

1. obkročný
2. striedavý
3. združený
4. postupný

**15. Ktoré z uvedených slov je vhodné na doplnenie verša v tretej strofe ukážky 2:**

1. dať
2. brať
3. siať
4. vodopád

**16. Ktorá z možností nevyplýva z ukážky 2:**

1. Ak je život človeka bohatý, ak sa riadi zlatou strednou cestou, dokáže prijať aj náhle údery, ktoré mu prinesie.
2. Každý človek si má vážiť dary, ktoré dostal a rozvíjať ich.
3. Ak si človek neváži to, čo má, nech sa nevyhovára na osud.
4. Za všetky ťažkosti v živote človeka môže osud.

**17. Aký umelecký jazykový prostriedok predstavuje slovné spojenie *zlaté perie*?**

1. personifikáciu
2. prirovnanie
3. metaforu
4. epiteton

**18. V ktorej možnosti je správne uvedený význam slova *prostý*?**

1. hlúpy
2. nesamostatný
3. komplikovaný
4. skromný

**KONIEC TESTU**